Mihál, Jozef, poslanec NR SR (2017-03-21):
Ďakujem. Predložený vládny návrh o službách zamestnanosti, čo pán minister vo svojom úvodnom slove nepovedal, podľa môjho názoru má hlavný cieľ za každú cenu vyhodiť, vyhnať nezamestnaných z úradov práce, tak aby nám konečne na Slovensku poriadne klesla nezamestnanosť. Keď to nejde inak, tak keď to nejde podobrotky, tak pôjde pozlotky. O tom celom je predložený vládny návrh. V prvom rade ide o to, že sa zásadným spôsobom menia možnosti, ako si môžu evidovaní nezamestnaní, evidovaní na úrade práce ako uchádzači o zamestnanie, privyrobiť. Ja by som rád pripomenul, ctené kolegyne, kolegovia, že úrad práce nie je len taká nejaká inštitúcia, akých máme v našej republike množstvo. Zmyslom existencie úrady práce je človeku, ktorý zamestnanie nemá, resp. má len nejaké niečo malé, povedzme skrátený úväzok alebo dohodu, zmyslom existencie úradov práce je pomôcť takémuto občanovi nájsť zamestnanie. Mňa veľmi mrzí, že tu sa za tie roky vybudovala taká nejaká tradícia, že každý minister práce včítane mňa za ten rok a pol tak nejako virtuálne, virtuálne bojuje s tou nezamestnanosťou a vymýšľa, vymýšľa, vymýšľa spôsoby, ako znechutiť občanom, ktorí chcú využiť služby úradu práce nájsť zamestnanie alebo lepšie zamestnanie, ako im to znechutiť, ako ich z tej evidencie vystrnadiť. Posledný takýto pokus bolo napríklad to, že sú tu akési rekvalifikačné kurzy. Kto ten rekvalifikačný kurz odmietne, tak porušil podmienky na to, aby bol v evidencii, pretože nespolupracuje, a bude vyradený. A tak by som mohol ísť do histórie. A mrzí ma, že som k tomu svojím spôsobom prispel aj ja, to priznávam, v roku 2011, tiež by som si na všelijaké takéto hriechy svojej mladosti vedel spomenúť. No ale tento zákon tomu dáva úplnú korunu, pretože likviduje možnosť privyrobiť si tým najchudobnejším, tým najbiednejším, tým najzraniteľnejším. Ja vám pripomeniem, ako to vyzerá v zákone dnes, pretože, samozrejme, nie každý to pozná. Dôležitý je § 6 zákona o službách zamestnanosti, ktorý dnes umožňuje evidovanému nezamestnanému popri tom, že je v evidencii ako uchádzač o zamestnanie, privyrobiť si tak, že jediné, čo treba rešpektovať, je limit príjmu, ktorý je dnes 75 % životného minima, čiže niečo málo nad 148 eur mesačne. To privyrobenie v praxi spočíva v praxi najmä v tom, že tí evidovaní nezamestnaní majú nejakú dohodu, dohodou o vykonaní práce, dohodu pracovnej činnosti. Podľa údajov, ktoré uviedlo ministerstvo práce v dôvodovej správe, je týchto ľudí údajne 60-tisíc momentálne a takýmto spôsobom si skrátka privyrobia. Ďalej súčasný zákon umožňuje napríklad občanovi, ktorý je evidovaný na úrade práce, aby mal pracovnú zmluvu. Prosím vás, dobre počúvajte, lebo toto je dôležité. Umožňuje mať evidovanému nezamestnanému pracovnú zmluvu podľa Zákonníka práce. V zásade teda na kratší úväzok s tým, že príjem nesmie prekročiť tých 148 eur v hrubom mesačne. Čiže v praxi to môže byť povedzme pätinový úväzok, povedzme na dve hodiny denne, aby ten, ak ten príjem nepresiahne 148 eur, je to určitá, určitý spôsob privyrobenia. Tí, čo poznáte Zákonník práce a nebodaj sa v tom dokonca angažujete možno ako bývalí odborárski predáci, jedného vidím po svojej ľavej ruke, tak viete, že preferujeme zamestnávanie na pracovnú zmluvu pred zamestnávaním na dohody, pretože, ako je všeobecne známe, zamestnanec, ktorý má pracovnú zmluvu, má vyššiu pracovnoprávnu ochranu napríklad pred prepustením alebo povedzme pri prideľovaní nadčasov, rôznych príplatkov, na ktoré má zamestnanec nárok, má nárok na dovolenku povedzme a podobne. Na rozdiel od toho dohodár takúto ochranu podľa Zákonníka práce nemá. To znamená, môže byť do 15 dní prepustený, nemá nárok na dovolenku, nemá nárok povedzme na stravné lístky, resp. populárne gastrolístky a tak ďalej a tak ďalej. Aké ďalšie možnosti majú evidovaní nezamestnaní zatiaľ dnes? Napríklad si môžu privyrobiť na rôzne zmluvy podľa Občianskeho zákonníka, napr. zmluvy o dielo, príkazné zmluvy, nepomenované zmluvy podľa § 51 Občianskeho zákonníka, stále s tým, že musíme rešpektovať príjem do výšky najviac 148 eur mesačne. Ale táto možnosť tu je. Ďalej nie je žiadny problém, ak evidovaný nezamestnaný je povedzme obecný poslanec niekde v dedinke na východnom Slovensku, za zasadnutie toho malého miestneho parlamentu dostane povedzme 10 alebo 15 eur, je to v poriadku. Evidovaný nezamestnaný môže by napríklad súčasne angažovaný v nejakom občianskom združení alebo povedzme spoločenstve vlastníkov bytov a ako predseda tohto spoločenstva alebo ako domový dôverník, poznáte to, žijete predsa v bytovkách skoro všetci z vás, takže viete, čo je to spoločenstvo vlastníkov bytov, kto je to bytový dôverník, dostane nejakú skromnú odmenu, ako sa hovorí, na telefón, na kávu, 20 – 30 eur mesačne, a popritom je v evidencii a týmto spôsobom si hľadá niekde povedzme na Gemeri nejakú slušnú prácu. Toto dnes zákon umožňuje. Lenže táto novela, ktorú tu máme, to umožňovať takto nebude. V prvom rade nebude môcť evidovaný nezamestnaný pracovať na pracovnú zmluvu na skrátený úväzok. Jednoducho nebude môcť takto pracovať. Bude môcť pracovať z tých možností, ktoré som vymenoval, bude môcť pracovať len, len na dohody, dohody o vykonaní práce, dohody o pracovnej činnosti s tým, že ak teda prejde pozmeňujúci návrh, ktorý tu bol prednesený pred hlasovaním o 17.00 hod., pred 17.00 hod., tak ten príjem môže byť do výšky 100 % životného minima. Ale čo je tam ešte kľúčové? Na tú dohodu môže podľa vládneho návrhu evidovaný nezamestnaný pracovať najdlhšie počas 40 kalendárnych dní v jednom roku. Čiže keď si predstavíte povedzme, že v letnej sezóne potrebujú na kúpalisku nejakého plavčíka na pár hodín denne alebo cez víkend, keď ten ostrý plavčík má voľno, a zoberú tam evidovaného nezamestnaného, tak pokiaľ tá letná sezóna na tom kúpalisku trvá 40 dní, tak super, ale pokiaľ sa to leto nevydarí a potrvá o čosi dlhšie, napríklad celý júl, celý august, tak ten plavčík musí 10. augusta pekne krásne odísť. A ja to rád prirovnávam k počítačovým hrám. Nejaká strieľačka, máte tam 40 životov. Tak toto je taká strieľačka, že ten evidovaný nezamestnaný má 40 dní, počas ktorých môže pracovať, a keď si ich vystrieľa, tak skončil. To znamená, keď mu 10. augusta tá dohoda skončí, tak ďalej až do konca roka si ani neškrtne. Ak si chce nejako zarobiť, nech sa páči, pán minister predsa ponúka vždy možnosť dobrovoľného odchodu z úradu práce, a nech si potom robí na tie nejaké dohody či možno v kine, lebo letná sezóna skončila, je tu zimná, bude robiť premietača, môže kľudne ďalej. Toto je veľmi tragický návrh! Ja si z toho robím možno srandu s tým kúpaliskom. Ale ja som, pán minister, vážne a teraz to odkazuje vášmu štátnemu tajomníkovi Ondrušovi, ktorý sa zo mňa vysmieval v médiách, ja som vážne bol 18. novembra na diskusii v Palárikove, kde bolo 30 poľnohospodárov zo Slovenskej poľnohospodárskej a potravinovej komory Nové Zámky, pani Ostružlíková Janka, ktorá to celé viedla, kde sme okrem iného hovorili, čo ste nachystali, už vtedy. A keď som im teda vysvetľoval, že evidovaní nezamestnaní budú môcť pracovať počas roka iba maximálne 40 kalendárnych dní, tak sa chytali za hlavu. Pretože pre nich, poľnohospodárov z regiónu Nové Zámky, je kľúčové, aby v čase zberu úrody, či je to hrozno, či sú to jablká a ďalšie ovocie, zelenina, aby mali k dispozícii možnosť zamestnať evidovaných nezamestnaných, pretože na veľké prekvapenie, oni nedokážu ponúknuť trvalú prácu, lebo je to sezónna práca. V zime sa jabĺčka jednoducho neoberajú, ak niekto nevie. Je to sezónna práca a je to práca veľmi slabo platená. Čiže za tých 2,50 na hodinu tam nezoženú nikoho iného. Nikoho. Len tých evidovaných nezamestnaných, ktorí sú na druhej strane radi, že majú aspoň takúto možnosť. Ak mi neveríte, zavolajte do komory v Nových Zámkoch a spýtajte sa, čo robili 18. novembra. Povedia vám, že debatovali o tomto vašom návrhu s poslancom Mihálom. Čiže keď sa toto schváli, tak tým pádom poľnohospodári na juhu našej krajiny prídu o sezónnych zamestnancov. To sem začnú voziť tých Srbov? Tak ako do Samsungu? Alebo Rumunov, Ukrajincov, to chceme? Odblokujete im možnosť zamestnať sa. To je celé. Pán Antal, to sú vaši voliči. Predpokladám, že ste stále vládnucou stranou, stranou vládnej koalície, tak poprosím, pán Bugár (rečník sa obrátil k predsedníckemu pultu), zamyslite sa nad tým, čo tu chcete schváliť. Idete proti záujmu vašich voličov na juhu Slovenska. Je mi to ľúto, ale je tam vysoká nezamestnanosť a toto je pre nich možnosť, ako si privyrobia v situácii, kedy sú na úrade práce,, a jednoducho nevedia si nájsť v tom regióne slušnejšie zamestnanie, a sú radi za to, že každé leto môžu zbierať tú úrodu. Veľmi dobre si premyslite, či stlačíte tlačítko za, keď sa bude zajtra hlasovať. Veľmi dobre si to premyslite. Čiže ešte raz, za najväčšiu tragédiu považujem to, že evidovaní nezamestnaní nebudú vôbec môcť pracovať v skrátených úväzkoch, len na dohodu. A na dohodu tak, že maximálne 40 kalendárnych dní v roku. Už sme to riešili doobeda na sociálnom výbore. Pán minister poznamenal, že pri šikovnej organizácii tých 40 dní v roku môže znamenať povedzme aj šesť mesiacov. Áno, keď to ten zamestnávateľ bude riešiť tým spôsobom, že si tých 40 kalendárnych dní rozdelí tak, že každý mesiac to bude päť-šesťdňová dohoda, ktorú vždy, keď tá dohoda má začať, prihlási Sociálnej, zdravotnej poisťovni, keď skončí, tak odhlási. A toto urobí šesťkrát za sebou. Neviem, či ste ma teraz pozorne počúvali, ale toto je tak úžasná vec, že byť zamestnávateľom, tak dnes, tak som šťastný od rozkoše, že k tým všetkým byrokratickým povinnostiam, ktoré dnes majú, im pribudne ešte to, že budú dookola prihlasovať, odhlasovať tých nešťastných nezamestnaných pracujúcich na takéto krátke optimalizované dohody, aby čo najefektívnejšie využili tých 40 životov, tých 40 dní, ktoré ten evidovaný nezamestnaný má k dispozícii. A okrem toho tá sezóna u tých poľnohospodárov netrvá šesť mesiacov. Ona trvá povedzme, neviem, či poviem správne, štyri mesiace, jún – september. Čiže oni by potrebovali, oni by potrebovali a viem, že som sa podpisoval pod návrh, ktorý tu bude za chvíľku prednesený, oni by potrebovali, keď už to má byť takto, 120 dní, ktoré im pokryjú tie štyri mesiace sezónnych prác. Čiže zrejme tu o pár minút zaznie pozmeňovací návrh v tomto duchu a ja vás veľmi pekne poprosím, aby ste ho brali vážne a aby ste ho využili ako šancu, lebo už iná nebude, keďže zajtra hlasujeme, aby sa ten limit 40 dní posunul na 120. Tak ako ste veľkoryso prijali návrh na zvýšenie hranice príjmu zo 75 % životného minima na 100 %, tak buďte, prosím, takí veľkorysí a predĺžte ten limit štyridsiatich dní na 120, aby týmto spôsobom mohli byť pokryté tie sezónne práce a hlavne aby si títo nezamestnaní mohli zarobiť. Tu, prosím vás, tu nejde o žiadnych špekulantov. Špekulanti nejakí sa nepochybne nájdu. Ale tu nejde o žiadnych špekulantov. Vy v mene boja proti nejakým imaginárnym špekulantom tu riešite veci takým spôsobom, že poškodíte desaťtisíce ľudí, ktorí sú na úrade práce. A ešte raz sa vrátim k tomu, že im zakazujete. Prečo im, prepánajána, zakazujete pracovať v tých skrátených pracovných úväzkoch. Veď logicky, veď logicky ten, kto má pracovnú zmluvu, má vyššiu ochranu ako zamestnanec než dohodár. Veď päť rokov tu nič iné nerozprávate a predtým v opozícii, ako sú tie dohody zlé, ako proti nim treba bojovať, ako treba preferovať prácu na pracovnú zmluvu, a teraz vy sám navrhujete, aby sa na pracovnú zmluvu pracovať nesmelo a aby sa mohlo pracovať na dohody! To je úplne absurdné! To je aká konzistencia názorov?! A, mimochodom, pýtam sa aj členov, ctených členov tripartity, kde oni boli, keď sa toto prerokovávalo na tripartite? Kde boli odbory? Kto sa tu zastane tých nezamestnaných, kto? Nikto tam nepovedal ani mäkké, ani mäkké „f“. Odbory sa mali zastať týchto ľudí. Mali povedať, buchnúť po stole, tie skrátené úväzky tam majú zostať, pán minister. Nestalo sa tak. Zmosáci mali povedať to, čo poviem ja teraz namiesto nich. Mali povedať, pán minister, veď vy týmto spôsobom zakazujete poslancom, ktorí majú nejakú poslaneckú odmenu v obci na východe, tých 30 eur mesačne, vy im zakazujete súčasne byť v evidencii na úrade práce. Veď vy im dávate nôž na krk. Na výber im dávate, buď zostanú poslanci v obci, budú poberať tú odmenu, alebo odídu, alebo odídu z úradu práce. My sme si toto predebatovávali, pozor, na sociálnom výbore dopoludnia. Ten vtip je totižto v tom, že dnešný zákon pred tou zmenou umožňuje zárobkovú činnosť, za ktorú ja osobne a množstvo ďalších zákonov v našom legislatívnom systéme považuje za zárobkovú činnosť aj činnosť poslanca, ktorý za výkon svojej funkcie dostáva odmenu, napríklad obecný, mestský poslanec niekoľko desiatok eur mesačne. Je to jednoducho zárobková činnosť, pretože po prvé je to zárobková činnosť v zmysle zákona o dani z príjmov, je to zárobková činnosť v zmysle zákona o zdravotnom poistení, platia sa zdravotné odvody z tých odmien, je to zárobková činnosť v zmysle zákona o sociálnom poistení, to je váš rezort, mimochodom, kde sa musia platiť sociálne odvody komplet, aj obecný úrad ako zamestnávateľ, samozrejme, je to zárobková činnosť aj v zmysle zákona o hmotnej núdzi. Čiže pokiaľ niekto má ako poslanec povedzme 30 eur, 40 eur mesačne a inak je nezamestnaný, tak ten príjem 30-40 eur mesačne znamená krátenie dávky v hmotnej núdzi. To tak jednoducho je, a keď tomu neveríte, tak sa choďte spýtať na úrady práce, ako to v praxi robia. Robia to takto, pretože takto to určuje zákon o pomoci v hmotnej núdzi. Je to zárobková činnosť, je to regulérny príjem a má to svoje dôsledky. Čiže toto ste jednoducho nedomysleli a nesnažte sa hľadať nejaké výhovorky, že je to nejaká verejnoprospešná činnosť alebo niečo podobné. Platí sa z toho daň, platia sa z toho odvody, krátia sa dávky v hmotnej núdzi. Takže keď to má fungovať a má to byť všetko kompatibilné a máme mať legislatívu jednoducho v poriadku, aj keď proti zdravému rozumu, ale v poriadku, tak tým pádom poslanec, ktorý dostáva odmenu v obci, má byť vyhodený z úradu práce, pretože vykonáva zárobkovú činnosť. Jednoducho takto to má byť. A keď sa vám to nezdá, tak to treba upraviť minimálne z dôvodu právnej istoty. Pretože ak to takto necháte, tak urobíte z toho zákona skrátka guláš. Podobný problém budú mať tí spomínaní predsedovia spoločenstiev vlastníkov bytov, dôverníci a ďalší funkcionári v rôznych povedzme občianskych združeniach, ktorí poberajú skromnú, symbolickú odmenu, ale je to zárobková činnosť, je, platí sa z toho daň, platia sa z toho odvody a tak ďalej a tak ďalej. Platí všetko to, čo som povedal pri tých obecných poslancoch. Čiže, čiže oni budú vyradení z úradov práce. Alebo sa musia zriecť toho, aj tohto skromného príjmu, ak na úrade práce chcú zostať v evidencii. Tak čo treba ešte ďalej dodať? Administratíva. Nielenže tie dohody, keď sa k nim vrátim, môžu trvať alebo môže trvať dohoda najdlhšie 40 kalendárnych dní počas jedného roka, ale naviac pribúda tam administratíva a je pre toho samotného občana a aj pre samotný úrad práce, pretože pri každej dohode, predtým ako tá dohoda začne, musí ten evidovaný nezamestnaný zaniesť najskôr tú dohodu uzatvorenú s nejakým zamestnávateľom, musí ju najskôr zaniesť na úrad práce na posúdenie, či to je v poriadku, či už neprešiel cez ten limit štyridsiatich dní a podobne. Ak si toto niekto neuvedomí, a tí ľudia, o ktorých sa bavíme, nie sú práve vždy vysokoškolsky vzdelaní a nie vždy sa vyznajú do detailov zákonov, že majú takúto povinnosť, ak si to niekto neuvedomí, tak porušuje pravidlá s dôsledkom vyradenia z úradu práce, z evidencie. S následkom, že späť môže byť zaradený najskôr po uplynutí šiestich mesiacov, a to, mimochodom, má minimálne tie dopady, že si bude šesť mesiacov platiť sám 62-eurové zdravotné odvody každý mesiac. Čiže ešte raz opakujem, je tu taká pastička na tých evidovaných nezamestnaných, keď neprinesú dohodu na posúdenie predtým, ako dohoda začne, poďme z úradu práce preč, pretože si nesplnili túto svoju povinnosť. A pokiaľ ide o to prechodné obdobie, ktoré teda nastane k dňu účinnosti zákona, teda bude to zrejme 1. jún, ako sa zdá, tak tie dohody, ktoré už sú v praxi, a tých je teda podľa zdôvodnenia vašich úradníkov 60-tisíc, tak týchto 60-tisíc ľudí bude musieť do 9. júna, ak tomu správne rozumiem, prísť na úrad práce a tú existujúcu dohodu úradu práce predložiť. Ak to niekto neurobí, neuvedomí si to alebo to nestihne, tak ho z úradu práce vyradia najmenej na šesť mesiacov. Takže jednak je to dosť možno nereálne, očakávať, že ľudia si túto povinnosť budú plniť, a druhá vec je, keď si ju teda plniť budú, tak v tých prvých dňoch júna sa zrazu na úradoch práce objaví 60-tisíc občanov, ktorí sa disciplinovane postavia do obrovskej šóry so svojimi dohodami, a za tou prepážkou budú nešťastné úradníčky, ktoré od rána do večera budú teda preverovať tie dohody. Neviem, či si uvedomujete, aký to bude fajn chaos. Ja som to už hovoril redaktorke zo Slovenskej televízie. Tá sa už teší na to, ako si nainštalujú na nejaký úrad práce svoju kamerku a urobia si ilustračné zábery, akí ste šikovní a čo ste zase pekné vymysleli pre občanov, ale aj pre úradníkov, ktorí sa určite budú tešiť, že im pribudne takáto milá prácička. Čiže je už neskoro, je už neskoro, pretože zajtra hlasujeme, a ja teda nemám tú odvahu navrhnúť, aby tento zákon bol stiahnutý, lebo veď načo míňať slová, ktoré sa aj tak minú účinkom, ale ja by som to na vašom mieste urobil dobrovoľne, pretože tomuto sa už pomôcť nedá. No a posledná vec, ktorú poviem, je len technická. Ak som to dobre zachytil dnes na výbore, tak v spoločnej správe máme niečo o posunutí účinnosti na ten prvý, 1. jún, v zákone je množstvo povinností naviazaných na tú pôvodnú lehotu 1. máj, 30. apríl, čiže poprosím, technicky aby sa na to niekto pozrel a dal pod to, potom všetko nejakým spôsobom v legislatívnom procese do poriadku. Pretože nestačí posunúť účinnosť na 1. jún, treba všetky tie paragrafy, kde sa vyskytuje slovné spojenie „30. apríl alebo 1. máj“ poprerábať tak, aby to, aby to jednoducho sedelo. Ale to, predpokladám, že pre aparát parlamentu nebude činiť žiadny problém. Zavŕšim svoje vystúpenie odporúčaním, pán minister, aby ste dobrovoľne uznali, že tento zákon je zlý, poškodí množstvo ľudí, vašu reputáciu, samozrejme, tiež a rád vám to pripomeniem potom pri vašom odvolávaní o niekoľko dní. Odporúčam vám, aby ste dobrovoľne uznali, že toto je podobný prúser ako pri jasličkovom zákone, a odporúčam vám, aby ste tento zákon vy sám z procesu stiahli. Ďakujem. (Potlesk.)